የኢትዮጵያ መገናኛ ብዙኃን ምክር ቤት አባል ለመሆን 20 ተቋማት ጥያቄ አቀረቡ
ከተቋቋመ ሦስተኛ ዓመቱን ያስቆጠረው የኢትዮጵያ መገናኛ ብዙኃን ምክር ቤት አባል ለመሆን 20 የሚዲያ ተቋማት ጥያቄ አቀረቡ፡፡ ምክር ቤቱም የቀረበለትን ጥያቄ መርምሮ፣ የሚዲያ ተቋማቱን ሕጋዊ ሰውነት በማረጋገጥ ምላሹን ወደፊት ያስታውቃል ተብሏል፡፡ ምክር ቤቱ ሕጋዊ ዕውቅና ካገኘ በኋላ ጥቅምት 8 ቀን 2012 ዓ.ም. ባደረገው የመጀመርያ ጠቅላላ ጉባዔ ባለፉት ዓመታት ከአባላት ገንዘብ መሰብሰብ ባለመቻሉ የፋይናንስ ችግር ገጥሞት እንደነበር አስታውቋል፡፡ እስካሁን የነበሩበትን ወጪዎች ሲሸፍኑ የቆዩትም የሥራ አስፈጻሚ ኮሚቴው ሰብሳቢና ምክትል ሰብሳቢ መሆናቸውን ተገልጿል፡፡በምክር ቤቱ ሕገ ደንብ መሠረት ዋናው የፋይናንስ ምንጭ የአባላት መዋጮ ቢሆንም፣ ሕጋዊ የሰውነት ፈቃድ ስላልተሰጠው ደረሰኝ መቁረጥና ገንዘብ መሰብሰብ አለመቻሉን የምክር ቤቱ ምክትል ሰብሳቢና የሚዲያ ኤንድ ኮሙዩኒኬሽንስ ሴንተር ባለቤት አቶ አማረ አረጋዊ ገልጸዋል፡፡ እስከ ቅዳሜ ጥቅምት 8 ቀን 2012 ዓ.ም. ድረስ ለቢሮ ኪራይ፣ ጽሕፈት ቤቱን ለማደራጀትና ለሠራተኛ ቅጥር ያወጡት 267,097 ብር በአባልነት መዋጮ ወደፊት እንዲታሰብ ተብሏል፡፡ ምክር ቤቱ ሕጋዊ ፈቃዱን ያገኘው ከሦስት ወራት በፊት ሲሆን፣ ሕጋዊ ፈቃድ ባላገኘባቸው ጊዜያት አባልነት መዋጮ መሰብሰብ ቀርቶ ቃል ከገቡ አካላትም መዋጮ መቀበል አለመቻላቸውን አቶ አማረ ተናግረዋል፡፡ የቢሮና የጽሕፈት ቤት ችግርም እንዳጋጠመ የተገለጸ ሲሆን፣ ካለው አቅም አንፃር ገበያ ላይ ተወዳድሮ መከራየት ስለማይችል የባለድርሻ አካላትን ዕገዛ ተጠይቋል፡፡ ምክር ቤቱ 20 በመቶ ዓመታዊ ገቢውን በአባላት መዋጮ፣ ቀሪውን ከውጭ ለመሰብሰብ ዕቅድ መያዙም ተገልጿል፡፡‹‹አብላጫውን ገንዘብ ከውጭ ለመሰብሰብ መታሰቡ የምክር ቤቱን ነፃነት አሳልፎ ለመስጠት መንገድ ከፋች ነው፤›› የሚል ሐሳብ ከመድረኩ የተነሳ ሲሆን፣ ምክር ቤቱ ከውጭ የሚገኘውን ድጋፍ የሚቀበለው ነፃነቱን በማይነካ መንገድ ፕሮጀክት ተቀርፆ፣ በቃለ ጉባዔ ከፀደቀ በኋላ ነው የሚል ምላሽ ተሰጥቷል፡፡ ‹‹የነፃነታችን ጉዳይ ድርድር ውስጥ አይገባም፤›› ያሉት ምክትል ሰብሳቢው፣ ‹‹በገንዘብ ምክንያት ጫና ውስጥ አንገባም፤›› ብለዋል፡፡ የሚዲያ ኩባንያዎች ከዓመታዊ ትርፋቸው ላይ አንድ በመቶ ለምክር ቤቱ እንዲያዋጡ ከመድረኩ የቀረበ ጥያቄ ቢኖርም፣ የመጀመርያው ሐሳብ በአንድ ተቃውሞና በአንድ ድምፀ ተዓቅቦ በአብላጫ ድምፅ ፀድቋል፡፡ ምክር ቤቱ ሕጋዊ ዕውቅና ካገኘ በኋላ የመጀመርያ ጠቅላላ ጉባዔውን ባደረገበት በዚህ መድረክ፣ የሁለት ዓመት ዕቅዱን የሥራ አስፈጻሚ ኮሚቴ አባሉ አቶ ታምራት ኃይሉ አስተዋውቀዋል፡፡ መጪውን የምርጫ ዘገባን በተመለከተ ለጋዜጠኞች ሥልጠና፣ ለሙያ ተቋማት ዕውቅና መስጠትና የመሳሰሉ ዕቅዱን ተግባራዊ ለማድረግ ለሁለት ዓመት 9.3 ሚሊዮን ብር እንደሚያስፈልግ አስታውቀዋል፡፡ የመገናኛ ብዙኃን ኢንዱስትሪ ራሱን በራሱ ለማስተዳደር ይመቸው ዘንድ በአሳታሚና ጋዜጠኞች ማኅበራት የተቋቋመው ምክር ቤቱ፣ ሐሳብን በነፃነት የመግለጽ ነፃነቱን የሚሸከም ጋዜጠኛ ለመፍጠር ይሠራል ተብሏል፡፡ ‹‹ከመንግሥት ቁጥጥር ይልቅ የገዛ ራስ ቁጥጥር ይሻላል፡፡ የሚዲያውን ሚና መንግሥት ከተቃውሞ ጋር እንዳያምታታውም ያደርጋል፤›› በማለት፣ የምክር ቤቱን መቋቋም ወሳኝ ነው ያሉት አቶ አብዱ ዓሊ ሒጅራ ናቸው፡፡ አቶ አብዱ ምክር ቤቱ በሦስት የሥልጣን አካላት ሕግ አውጪ፣ ሥራ አስፈጻሚና ቅሬታ ሰሚ የተከፋፈለ መሆኑንም አስረድተዋል፡፡   ‹‹የሚዲያ ነፃነቱን እንፈልገዋለን፡፡ ነፃነቱን የሚሸከም ጨዋ ባለሙያ ያስፈልጋል፡፡ የዚህን የጨዋነት ሕግ ነው የምናስተዳድረው፤›› ብለዋል፡፡ ምክር ቤቱ በሚዲያ ሥራ በሚፈጸም ጉድለት ሚዲያው ራሱን በራሱ እንዲቆጣጠር ያስችላል ተብሏል፡፡ በአጠቃላይ የምክር ቤቱ መኖር ጋዜጠኞች በእስርና በገንዘብ ከመቀጣት ይልቅ ሙያውን በሚያወቁት ሰዎች እንዲዳኙ እንደሚረዳቸው ተመልክቷል፡፡ 